הוועדה לקידום מעמד האישה ולשוויון מגדרי, כנסת 23, פרוטוקול מספר 37, 2020-09-23 10:00

עודד פורר: בוקר טוב.

עודד פורר: אני פותח את ישיבת הוועדה לקידום מעמד האישה ולשוויון מגדרי.

עודד פורר: על סדר-היום: משבר בקרב עובדות המעבדות.

עודד פורר: אנחנו מדברים על דיון המשך, לוודא שבאמת הדברים האלה נפתרו.

עודד פורר: להבנתי, מעבר לכך שהופסקה השביתה, הנושא עצמו לא באמת טופל.

עודד פורר: כדי להתחיל ולשים את המסגרת לדיון, הייתי רוצה לשמוע את אסתר אדמון הנציגה של עובדי המעבדות.

עודד פורר: אחר-כך נמשיך לאוצר ולמי שצריך.

עודד פורר: אני רק אזכיר שהיו כמה בקשות שביקשנו ממשרד הבריאות וממשרד האוצר בדיון שהתקיים ב-12.8 סביב העניין הזה.

עודד פורר: קיבלנו את הנתונים של שכר עובדות המעבדה.

עודד פורר: אני חייב לומר שהם לא מלבבים.

עודד פורר: בניגוד למה שהאוצר אמר לנו פה שהם מרוויחים מצוין, כשאתה יורד לרזולוציות אתה מבין שזה כמו בבדיחה שפיל טובע בבריכה שממוצע העומק שלה הוא 20 ס"מ.

עודד פורר: זה שהממוצעים נראים לכם בסדר, בסוף כשאתה מסתכל איזה עובדים מרוויחים וכמה הם מרוויחים, אתה מבין שהרוב המכריע ממש לא עומדים במה שאמורים להרוויח עובדים בתחום הזה.

עודד פורר: אסתר, ספרי לנו איפה אנחנו עומדים.

אסתר אדמון: קודם כל, אני מברכת על שהזמנתם אותנו ועל העקביות והאכפתיות בכל מה שקורה בנושא המעבדות.

אסתר אדמון: אופטימיות אין לי.

אסתר אדמון: יש מחסור בעובדי מעבדה.

אסתר אדמון: הסקטור של המעבדות הוא סקטור שאין לו תקינה ולכן לא ניתן לכמת ולמדוד את כמות העובדים החסרים.

אסתר אדמון: במעבדות שאינן מעבדות קורונה היום אנחנו במשבר שלצערי ילך ויחמיר לקראת החורף.

אסתר אדמון: זה לא רק שלא מגייסים עובדים, גם לא מאפשרים לנו לגייס עובדים.

אסתר אדמון: כל המשאבים הולכים לכיוון קורונה.

אסתר אדמון: המעבדות האחרות, שהן המעבדות שיצטרכו לתת מענה בחורף לכל שאר המטופלים, יש לנו מחסור כבד בגיוס של העובדים.

אסתר אדמון: יש לנו תנודתיות שם.

אסתר אדמון: יש עזיבה של עובדים בגילאים מבוגרים בשל פרישה וגם כמובן שצעירים לא מגיעים למקצוע.

אסתר אדמון: אנחנו נמצאים בבעיה קשה.

אסתר אדמון: זאת בעיה שלא נראה לי שנצליח לפתור אותה עד החורף.

אסתר אדמון: אני חושבת שכל מקבלי ההחלטות נרדמים בשמירה.

אסתר אדמון: גם אם נקלוט היום עובד, כדי להכשיר אותו לתת תפוקה טובה בחורף, אנחנו לא נעמוד ביעד כדי להכשיר אותו ושיוכל להיות תורן בשעות היום והלילה ולתת מענה בשעות שהן אינן שעות מקובלות.

עודד פורר: עובד חדש שעכשיו מתלבט ללכת למעבדה פרטית באופן זמני בתקופת הקורונה, כמה הוא ירוויח שם יותר?

אסתר אדמון: אני חייבת להגיד לכם שהתחרות היא גדולה.

אסתר אדמון: הוא יכול להרוויח שם 120 שקלים ו-200 שקלים לשעה, תלוי מה המעמד שלו.

אסתר אדמון: הוא יעבוד שם רק 8 שעות.

אסתר אדמון: אין את המחויבות סביב השעון כמו שיש אצלנו.

אסתר אדמון: אני חייבת להגיד לך שאצלי במעבדה היו סטודנטים שסיימו את התואר שלהם והם הלכו למעבדות הפרטיות, למרות שכסטודנטים הם עבדו אצלנו.

אסתר אדמון: הם לא נשארו במערכת.

אסתר אדמון: מי שמגיע למערכת אצלנו זה עובד שרוצה לעבור את הסטאז' שלו ולעבור את המבחנים והמבדקים של משרד הבריאות כדי לקבל תעודת עבודה קבועה.

אסתר אדמון: הם נמצאים אצלנו ואחר-כך הם עוזבים.

ע'דיר כמאל מריח: המתווה שהגעתם אליו מול האוצר, 35 מיליון שקלים תוספת, זה לא מספק אתכם בטווח הקצר?

אסתר אדמון: לא.

אסתר אדמון: זה כיבוי שריפות.

אסתר אדמון: הניסיון שלנו בסכום הזעום הזה זה לשמר את הגרעין.

אסתר אדמון: זו המטרה שלי ועל זה אנחנו בדיון עם האוצר, לשמר את הגרעין הקיים.

אסתר אדמון: אלה שהיום יכולים לשחרר לי 1,000 תשובות יום, חשוב לי לשמור אותם.

אסתר אדמון: התחרות והפיתוי הוא לעזוב את המערכת הציבורית וללכת החוצה.

אסתר אדמון: הם חשובים לי, זאת הבטן הרכה כיום.

אסתר אדמון: החבר'ה הצעירים שיגיעו אלינו, עד שהם יתנו לי את התפוקה ואת היכולת לשחרר תשובה באופן עצמאי בשעות הלילה, בשעות הערב או בשישי וחג, ייקח להם זמן עד שאני יכולה לתת לגוזל לעוף מהקן.

אסתר אדמון: כרגע, מאוד חשוב לנו לשמר.

אסתר אדמון: אנחנו כרגע במשא ומתן עם האוצר.

אסתר אדמון: האוצר חושב שצריך לחלק את הכסף הזה אחרת.

אסתר אדמון: אנחנו חושבים שכרגע חשוב מאוד לכבות שריפות כדי להחזיר את אמון העובדים במערכת ולשמר אותם לפחות עד אחרי החורף.

ע'דיר כמאל מריח: אם אני מבינה נכונה, המטרה שלך זה לחלק את הכסף על פני כלל העובדים ולא רק מעבדות הקורונה?

ע'דיר כמאל מריח: זה המאבק כרגע מבחינת המתווה?

אסתר אדמון: תראי, מעבדות הקורונה חתמו איתם הסכמים.

אסתר אדמון: היום עובד מעבדת קורונה מרוויח שכר מכובד.

אסתר אדמון: לכן יש יותר עזיבה לכיוון המעבדות האלה ויש גיוס עובדים לכיוון המעבדות האלה.

אסתר אדמון: אבל במעבדות האחרות אין גיוס עובדים וגם השכר הרבה יותר נמוך.

אסתר אדמון: במעבדות קורונה אתה עובד בצורה ממוגנת ובחדר ממוגן.

אסתר אדמון: במעבדות האחרות אתה מקבל נגיף חי בתוך מבחנות חיות ואתה צריך לעבוד עם חולים מאומתים של קורונה.

אסתר אדמון: זאת אומרת, שנכון עומס העבודה במעבדות קורונה הוא גדול כי כיום בכל מעבדה עושים 3,000 דגימות ביום, מה שקודם לכן לא היו עושים בכלל.

אסתר אדמון: במעבדות האחרות העומסים הולכים וגדלים.

ע'דיר כמאל מריח: איך הם מצליחים לעשות 3,000 ביום?

ע'דיר כמאל מריח: מה התפוקה שלכם, 1,000 ביום?

אסתר אדמון: תלוי.

אסתר אדמון: כל מעבדה יש לה התמקצעות משלה.

אסתר אדמון: יש מעבדה המטולוגית, יש מעבדה ביוכימית.

אסתר אדמון: כל מטופל מאומת לקורונה חייבים לקחת לו ספירת דם, קרישיות דם, בדיקת מלחים בדם.

עודד פורר: אסתר, אני רוצה לעשות סדר גם לחברת הכנסת ע'דיר כמאל מריח וגם למי שנמצא בדיון בזום.

עודד פורר: בניגוד למעבדות שרק עושות בדיקות קורונה חיובי או שלילי, המעבדות שאנחנו מדברים עליהן, אם זה בבתי החולים ואם זה בקופות החולים הן לא מעבדות לקורונה.

עודד פורר: כל בדיקה, כל אחד שנכנס לבית חולים, כל בדיקה שמבצעים בקופת חולים, בסוף צריכה לעבור.

עודד פורר: אין טיפול שרופא יכול לתת לחולה החל מאונקולוגיה ועד דברים אחרים שעובדי המעבדות לא חלק מהם.

ע'דיר כמאל מריח: זה מה שמסביר את הנתונים.

עודד פורר: והעומס שם פי כמה יותר גדול והרבה יותר קריטי.

אסתר אדמון: אני חייבת לחדד את הדברים.

אסתר אדמון: לדוגמה, בימים כתיקונים, באוגוסט יש רק 100 מטושים של משטחי גרון.

אסתר אדמון: בנובמבר, דצמבר, ינואר עד מדברת על 3,000 משטחי גרון לבדיקת שפעת.

אסתר אדמון: זה רק כמויות שהולכות וגדלות.

אסתר אדמון: גם מאומתי קורונה שאתה חייב לעשות להם בדיקות מעבר לבדיקות שבשגרה.

אסתר אדמון: אנחנו לא מדברים על החולים שבשגרה ועל חולים כרוניים.

אסתר אדמון: כל הדברים האלה הולכים וגדלים כאשר העובדים האלה צריכים לעבוד עם מבחנות של מאומתי קורונה עם נגיף חי.

אסתר אדמון: זאת בעיה כי אתה צריך להוציא אותם מהליין לבידוד.

עודד פורר: אני רוצה לשמוע את משרד הבריאות ומשרד האוצר שיסבירו לי איך הם הולכים להתמודד.

עודד פורר: מהדברים שלך עולה שלא פתרו את הבעיה.

עודד פורר: אם אני לוקח את התקציב שהוקצה למשרד הבריאות, קרוב ל-14 מיליארד שקלים לטובת נושא הקורונה, לנושא של המעבדות והבדיקות הוקצו 35 מיליון שקלים.

עודד פורר: אורלי מלכה ממשרד הבריאות ואחריה משרד האוצר.

עודד פורר: היא לא נמצאת איתנו בזום.

עודד פורר: לא יתכן שיש דיון על המעבדות ומשרד הבריאות לא מגיע לדיון.

ע'דיר כמאל מריח: אתמול היה מזעזע לראות שבבית חולים ברזילי במשמרת ערב יש רק איש מעבדה אחד.

ע'דיר כמאל מריח: תחשוב מה זה אומר בתקופת משבר.

עודד פורר: משרד האוצר, בבקשה.

עודד פורר: תסביר לנו איך אין שום בעיה בנושא של המעבדות ושהן מרוויחות מצוין.

אור קיים: לא, זאת כמובן לא האמירה.

אור קיים: מהנתונים שהעברנו לוועדה, העברנו גם את הממוצעים שמרוויחים.

אור קיים: אחת מהבעיות שיש זה נושא הקורונה שזה הזמני ויש את העניין הקבוע שהוא לאורך זמן וצריך לטפל בו.

אור קיים: לגבי הזמני, כמו שאסתר אדמון אמרה, יש לנו מענקים שניתנים למאות עובדי מעבדה, גם בכללי, בקופות, בבתי החולים הממשלתיים שמגיעים בממוצע לאלפי שקלים עבור עובדים שמבצעים בדיקות קורונה.

אור קיים: אלה מענקים שמוארכים כל הזמן.

אור קיים: הם הוארכו כבר פעמיים ויוארכו שוב כדי לתת מענה לכמות הבדיקות העולה ולעמוס שהקורונה יוצרת.

אור קיים: חוץ מזה יש לנו את נושא השכר הקבוע ועל זה אנחנו מדברים עכשיו.

אור קיים: דיברנו על זה עם יו"ר ההסתדרות וכמובן עם אסתר אדמון והגענו לאיזה מתווה שהביא לכך שהשביתה הופסקה.

אור קיים: אנחנו רוצים לסכם.

אור קיים: אנחנו עמלים על סיכום הפרטים כדי להוסיף תוספת לכל עובד מעבדה שהוא כמובן לא קשור לקורונה ויישאר גם ביום שאחרי.

אור קיים: כשאנחנו פותרים את הבעיות בשכר של עובדי המעבדה, אחד מהדברים שעולים מהנתונים של הממונה על השכר זה גם פערי השכר הגבוהים ביותר שיש בתוך הסקטור הזה.

אור קיים: אנחנו מחויבים לפתור את אי השוויון הזה.

אור קיים: לכן, בין השאר, אנחנו רוצים לראות איך אנחנו נותנים מענה לכל מיני בעיות שעולות בסקטור הזה.

אור קיים: זה אי השוויון הגבוה יחסית גם ביחס לסקטורים אחרים במערכת.

אור קיים: יש עוד דברים שעלו גם בדיונים של הוועדה כמו גיוס עובדים, שימור עובדים.

אור קיים: איך אנחנו משתמשים בסכום הזה כדי להשיג את כל אלה.

אור קיים: כמובן, גם נותנים תוספת שהיא לכל העובדים מהראשון עד האחרון.

עודד פורר: תסביר לי איך אתם מתמודדים עם התחרות שבעצם הממשלה מייצרת אותה מול מעבדות כמו "my heritage".

עודד פורר: בסוף, אתם כממשלה משקיעים לא מעט בסטודנט כשהוא לומד במוסדות להשכלה גבוהה שמתוקצבים על-ידי מדינת ישראל כדי להכשיר אותו לנושא המעבדות.

עודד פורר: בסוף כשהוא יוצא, ואחרי שהוא עושה אולי חלק מהסטאז' שלו במעבדות הציבורית, הוא מסתכל ימינה ושמאלה והוא רואה שעובד מעבדה בגיל 62 עם 30 שנות ותק יצליח להגיע ל-90 לשעה.

עודד פורר: אבל ב-my heritage" הוא מקבל 120.

עודד פורר: תסביר לי למה בחור צעיר כזה צריך ללכת למעבדה ציבורית ולא לפרטית?

עודד פורר: אני לא מצפה שזה יהיה אותו דבר.

עודד פורר: בשוק הפרטי תמיד ירוויחו יותר ויש יתרונות אחרים בשוק הציבורי, אבל אי-אפשר להגיד שאם אני לוקח עובד צעיר בממוצע ותק של שעה כשערך שעה שלו בציבורי הוא בערך 33 שקלים ואילו בשוק הפרטי – אתם כל מה שקורה כרגע במעבדות הפרטיות ממומן על-ידי מדינת ישראל ושם הוא מקבל פי 4.

עודד פורר: זה כבר לא פער קטן.

אור קיים: בהקשר הזה אשמח שמשרד הבריאות יתייחס איך הוא מנהל את ההסכמים עם המעבדות החיצוניות שהוא נאלץ להוציא כדי לעמוד בעומסים.

אור קיים: כמו שאמרת, אנחנו מנסים להסתכל על העלות והתועלת מהעבודה במעבדות הציבוריות כמקשה אחת.

אור קיים: אם אנחנו מדברים על הזמני בתקופת הקורונה אז כמובן שנתנו מענה בדמות המענקים הייחודיים לעובדי הקורונה.

אור קיים: זה קודם כל.

אור קיים: הדבר השני, כמו שאמרת, היכולת שלנו להשוות שקל לשקל אנחנו לא יכולים לבצע את זה.

אור קיים: מעבר לכך, יש בעצם סל של שיקולים שהם לא רק השכר, בין השאר האופק התעסוקתי, הביטחון התעסוקתי.

אור קיים: במעבדת קורונה בשוק הפרטי יכול להיות שזה ייפסק בעוד חודשיים שלושה ועובד בממשלה יודע - - -

עודד פורר: אחרי חמש שנים עבודה בשכר של פי 4 הוא ירוויח כמו שהוא מרוויח אחרי 20 שנה בשוק' הציבורי.

ע'דיר כמאל מריח: אתה לא עונה לשאלה של היושב-ראש.

עודד פורר: הפער הוא גדול מידי.

עודד פורר: אמרתי את זה גם בדיון הקודם שאתם צריכים לייצר תכנית אופק, גם משרד האוצר וגם משרד הבריאות יחד.

עודד פורר: לדוגמה ניקח את נושא כוח האדם בצבא.

עודד פורר: גם הצבא התמודד עם זליגה של קצינים טובים לעולם ההייטק ולעולם העסקים.

עודד פורר: עדיין, הרבה מאוד קצינים טובים הרוויחו הרבה יותר טוב בהייטק ובעסקים ובוחרים להישאר.

עודד פורר: הצבא יודע איך לשמר אותם בתכניות ייעודיות.

עודד פורר: אין תכנית כזאת למעבדות.

ע'דיר כמאל מריח: זאת בדיוק הנקודה שהוא עונה לך, שבוא נבדוק מה משרד הבריאות מציע.

ע'דיר כמאל מריח: אני חושב שהפתרון הוא בשילוב שלכם יחד עם משרד הבריאות.

עודד פורר: הכול לא מתנקז בסוף לשקל במשכורת.

עודד פורר: הוא גם מתנקז לשם.

עודד פורר: לא יכול להיות פער של פי 4.

עודד פורר: אתה יודע, אתה גם צריך לצמצם את הפערים בשכר וגם לתת דברים אחרים שאין במקומות אחרים.

ע'דיר כמאל מריח: כרגע כאוצר אין לך פתרון לזליגה הזאת.

אור קיים: כל מאות העובדים שמבצעים עבודה שקשורה לקורונה במישרין מקבלים תוספות של אלפי שקלים שנותנים מענה מאוד גדול לעניין הזה.

עודד פורר: ד"ר רותי שי ממשרד הבריאות, מנהלת המחלקה למעבדות.

רות ישי: אני אתייחס.

רות ישי: ברור לכולנו שהצורך בפתיחת מעבדות פרטיות לקורונה זה על רקע הפנדמיה והמגפה שרק הולכת ומתגברת.

רות ישי: הצורך של בתי החולים והקופות לתת מענה גם לבדיקות נוספות ולא רק קורונה.

רות ישי: העומס על בתי החולים והקופות הוא ברור.

רות ישי: מעבדות הקורונה הפרטיות שנפתחו, "my heritage" ועוד שתי מעבדות שאמורות להיפתח בתוך חודש וחצי, בתקווה שיתנו סיוע למענה של המדינה לחורף ולחודשים הבאים.

רות ישי: יחד עם זאת, צודקים אלו שאומרים שאותן מעבדות קורונה פרטיות לא בטוח שימשיכו לפעול אחרי מגפת הקורונה.

רות ישי: זה ברור לנו ואנחנו לא בטוחים שבכלל ימשיכו את הפעילות שלהם.

רות ישי: נכון שצריך לשמר את העובדים במערך הציבורי.

רות ישי: צריך פה עבודה משותפת של משרד הבריאות והאוצר על-מנת שנקדם את הצעדים לשמר את העובדים.

רות ישי: אנחנו מנסים לקדם דברים ברמת המשרד בעיקר בתקופה האחרונה.

רות ישי: אני חושבת שהמעבדות קיבלו את המקום המרכזי בגלל הקורונה.

רות ישי: צריך להמשיך ולעבוד על-מנת לשפר את תנאי ההעסקה.

רות ישי: כרגע עושים מאמצים, יחד עם האוצר, ההסתדרות ומשרד הבריאות, על-מנת לשפר את תנאי העסקה של העובדים.

רות ישי: אני לא כלכלנית ואני לא יכולה לתת פתרון.

רות ישי: מבחינה מקצועית הצורך הוא ברור.

רות ישי: אמרנו את זה גם בישיבה גם אצלכם וגם בוועדות אחרות של הכנסת.

עודד פורר: גם אז שאלתי ואני שואל שוב.

עודד פורר: מה התכנית של משרד הבריאות מבחינת היעד שלו לגבי מספר העובדים?

עודד פורר: נניח שמדובר בסדר גודל של 2,000 משרות של עובדי מעבדה והיעד שלי הוא בתוך 5 שנים להגיע ל-3,000.

עודד פורר: כדי לעשות את זה מעבר לשכר, אנחנו כמשרד הבריאות בונים להם תכנית כזאת וכזאת.

עודד פורר: יהיו להם שעות עבודה יותר נוחות, יהיו יותר משרות כדי שיותר יוכלו להיכנס לתוך המקצוע הזה.

עודד פורר: אנחנו מדברים על מקצוע שברובו ככולו מועסקות בו נשים.

עודד פורר: אם אני רוצה לשמר בתוך המערכת, צריך לאפשר לאישה גם לקיים את חיי המשפחה שלה.

עודד פורר: אם היא צריכה לעשות משמרות מסביב לשעון כדי להגיע למשכורת סבירה, בתוך השחיקה הזאת גורמת לעזיבת המקצוע.

עודד פורר: אלה דברים שאתם צריכים לקחת בחשבון.

עודד פורר: יש לכם תכנית כזאת?

רות ישי: כרגע יש דיונים כדי לתת פתרונות בזמן הקרוב והמיידי.

רות ישי: אתה צודק, צריך גם תכנית לטווח ארוך.

עודד פורר: לפני הקורונה היתה לכם תכנית כזאת?

ד"ר רות ישי: עוד בקדנציה של שר הבריאות הקודם, השר ליצמן, נכתבה תכנית של משרד הבריאות.

ד"ר רות ישי: לא הגענו ליישום.

ד"ר רות ישי: להבנתי, צריך לקדם את זה.

עודד פורר: אפשר להביא את התכנית הזאת לוועדה?

ד"ר רות ישי: כן.

עודד פורר: אסתר אדמון, בבקשה.

אסתר אדמון: קודם כל, אני שמחה להגיב ובמיוחד לדוקטור רות ישי.

אסתר אדמון: אין תכנית לא לעכשיו ולא לעוד 5 שנים קדימה.

אסתר אדמון: מתי תהיה תכנית?

אסתר אדמון: אנחנו ביקשנו זה לתת לנו אפשרות לקלוט עובדים, למרות שמאוד קשה לקבל.

אסתר אדמון: אנחנו לא מצליחים לגייס עובדים למעבדות האחרות כי כל העובדים שמצליחים לגייס לוקחים אותם לכיוון קורונה.

אסתר אדמון: מזניחים את המעבדות האחרון.

אסתר אדמון: אני רוצה לענות גם לאור.

אסתר אדמון: יש עומסים גדולים בעקבות הקורונה וגם לקראת החורף.

אסתר אדמון: למה לא להכניס גם את שאר המעבדות לאותם תקציבי קורונה כדי שהמעבדות האחרות גם יוכלו לגייס יותר עובדים, להתמודד מול דגימות עם נגיף חי ולהכניס יותר תורנים.

אסתר אדמון: לא יכול להיות שתורן אחד עובד כל הלילה על כמויות אדירות של דגימות.

אסתר אדמון: למה לא למשוך את השמיכה גם למעבדות האחרות.

אסתר אדמון: כיום הכול סביב קורונה אבל הקורונה היא גם במעבדות האחרות.

אסתר אדמון: גם שם יש בעיה.

אסתר אדמון: לא קיבלנו אישור לגייס עובדים למעבדות אחרות.

אסתר אדמון: גם אם נמצא עובדים אין לנו אישור כי כל המשאבים הולכים לכיוון הקורונה.

אסתר אדמון: אנחנו מושכים את השמיכה לקורונה ומזניחים את מאומתי קורונה ואת החולים האחרים שצריכים את המעבדות האחרות.

ע'דיר כמאל מריח: אז מה הסטטוס של המאבק שלכם?

ע'דיר כמאל מריח: איפה המגעים שלכם מול האוצר כרגע?

אסתר אדמון: כלום.

אסתר אדמון: משרד הבריאות הקים תכנית לפני 5 שנים.

אסתר אדמון: באמת ייאמר לזכותה של רותי ישי ושל ורד מדמון, שהן ישבו, הכינו שיעורים ובנו תכנית איך להביא את המעבדות למצב טוב.

אסתר אדמון: שום דבר לא נעשה מהתכנית הזאת ואני אשמח מאוד להעביר לכם אותה.

אסתר אדמון: כלום לא נעשה.

אסתר אדמון: לא דברים שיש בהם תקציבים וגם לא דברים שלא נדרש תקציבים.

אסתר אדמון: צריך רק יוזמה כדי לפתור את הבעיות האלה.

אסתר אדמון: כשהגיעה הקורונה היא למעשה חשפה את כל הקלפים.

אסתר אדמון: היא הראתה שאף אחד במשרד הבריאות לא עשה כלום במשך שנים.

אסתר אדמון: עכשיו אנחנו אומרים שנכון שהקורונה מאוד פופולרית אבל אין ברירה, צריך לפתור גם את הבעיות האחרות.

אסתר אדמון: יש תכנית, צריך רק לפתוח אותה ולשבת לראות מה העדיפויות של כל דבר ולנסות לפתור את זה.

אסתר אדמון: לצערי דברים באים אחרי ולא לפני.

אסתר אדמון: אנחנו כבר בספטמבר ואנחנו מדברים על החורף כבר חודשיים.

אסתר אדמון: אנחנו היינו פה בוועדות הקודמות שלכם.

אסתר אדמון: למה מחכים?

אסתר אדמון: הרי מעבדות וירולוגיה שיצטרכו לבדוק כמויות אדירות של משטחי גרון, מי יביא להם את כוח האדם הזה אם עכשיו לא נגייס אותם?

אסתר אדמון: מה יהיה בנובמבר?

אסתר אדמון: למה להגיע אחרי ולבכות אחרי על חלב שנשפך.

אסתר אדמון: למה לא להיערך לפני?

אסתר אדמון: זה תפקיד של משרד הבריאות אבל אני לא ראיתי שום שיתוף פעולה כדי למצוא דרכים שנגיע לחורף בצורה בטוחה.

אסתר אדמון: פה אני פונה לאור שוב פעם.

אסתר אדמון: בוא, יש בעיה במעבדות האחרות.

אסתר אדמון: גם הם חשופים לנגיף, גם להם כמות העבודה גדלה.

אסתר אדמון: בוא גם שם נחיל עליהם את הסכם קורונה כדי שגם שם נוכל לשמר את העובדים לפחות עד אחרי החורף.

אסתר אדמון: הרי זה לא הסכם קבוע.

עודד פורר: אור, מדוע לא תחילו את ההסכם על כלל המעבדות?

עודד פורר: הרי ברור שהעומס פורץ החוצה מעבר לנושא הקורונה.

עודד פורר: הקורונה מייצרת עומס עצום על בתי החולים בכלל, בטח בנושאים האלה.

אור קיים: ההקצאה של המשאבים בהקשר הזה הם במסגרת תקציבי הקורונה ולכן הם מיועדים למעבדות שנעשה בהן בדיקת קורונה.

אור קיים: על כל המעבדות, לרבות אלה שעוסקות בקורונה, אנחנו בעצם עכשיו מדברים על תוספת קבועה.

אור קיים: על התוספת הזאת אנחנו מדברים במסגרת ההסדר האחר שזה לכל עובדי המעבדות ולעד.

עודד פורר: אתמול הסבירו לי איך נוספו מיטות לטובת הקורונה.

עודד פורר: לקחו מיטות ממחלקות פנימיות והעבירו למחלקות קורונה ואמרו שהוסיפו מיטות.

עודד פורר: לקורונה יש השלכות רוחב.

עודד פורר: הרי ברור שכתוצאה ממנה נוצר עומס עוד יותר גדול על המעבדות גם בתחומים אחרים.

עודד פורר: אתם חייבים להתייחס לזה.

ע'דיר כמאל מריח: מה גם שאנחנו מתעדכנים ששר הבריאות עכשיו מבקש להכניס פאראמדיקים באופן מידיי לבתי החולים.

ע'דיר כמאל מריח: כלומר, תחשבו כמה יצירתיות נדרשת כאן אפרופו השלכות רוחב.

אור קיים: בכל מה שקשור לקורונה, גם בהקשר של המענקים, אנחנו נותנים פתרון נקודתי גם לאנשים שמגיעים ממעבדות אחרות.

אור קיים: הכנסנו לתוך מודל המענקים גם אנשים שמגיעים ממעבדות אחרות ומתגברים בכל מה שקשור לקורונה, נכנסים בהחלט לתוך תגמול המענקים.

אור קיים: צריך להגיד, כמו שרותי ישי ממשרד הבריאות אמרה, המגפה הזאת הביאה לקדמת הבמה - - -

עודד פורר: את מה שהזנחתם 10 שנים המגפה הזאת הביאה לקדמת הבמה.

עודד פורר: התזה של משרד האוצר ואגף התקציבים אומרת שמערכת בריאות שעובדת בתפוסה של 97% באופן קבוע היא יעילה, הוכחה כלא נכונה.

עודד פורר: היכולת שלנו ומרווח הביטחון שהשאירו מדינות אחרות שאומר, אנחנו מחזיקים מערכות תפוסות בממוצע של 75%-80% כי אנחנו יודעים שעלול לקרות אירוע שבו פתאום יש עומס על המערכות.

עודד פורר: אצלנו אין שום מרווח ולכן מדינת ישראל כבר שילמה למעלה מ-100 מיליארד שקלים כתוצאה מחוסר היכולת של המערכת להיערך לאירוע כזה.

עודד פורר: הצורך של מערכת הבריאות הוא לאפשר קיום של משק בריאות עם מערכת בריאות שיודעת להתמודד עם מגפות.

עודד פורר: הסיבה שאנחנו מוצאים את עצמנו סוגרים פעם אחר פעם היא כזאת כי יש את הלחץ שמערכת הבריאות לא תעמוד בזה.

עודד פורר: אני מבקש לצרף את ירין חדיד, מנהלת מעבדה, שתשתף אותנו מה קורה אצלה.

עודד פורר: דיברת גם בדיון הקודם.

ירין חדיד: אני מדברת מהשטח.

ירין חדיד: חזרנו מהשביתה אבל עדיין לא ראינו שום הסכם ועדיין אנחנו לא יודעים מה יקרה איתנו.

ירין חדיד: העובדים חווים סוג של תסכול מסוים.

ירין חדיד: נכון שאמרו שיש תוספת אבל עד היום אנחנו לא יודעים מה כל אחד יקבל.

ירין חדיד: האם יחזירו לנו את ימי השביתה ומי משלם על הימים האלה?

ירין חדיד: גם את זה אנחנו עוד לא יודעים.

ירין חדיד: אם נחזור לקורונה, אז לדוגמה, אצלנו בבית החולים חייבו אותנו עכשיו להוריד מהמעבדות שלנו לפחות שני עובדים כדי לתגבר את המעבדה של קורונה.

ירין חדיד: עם כל העומס שיש לנו, אנחנו גם צריכים לתת מהעובדים שלנו כדי לקדם את המעבדה של הקורונה.

ירין חדיד: עוד לא התחלנו עם החורף.

ירין חדיד: יכול להיות שבחורף יגידו להוריד חצי מהמעבדה לקורונה.

ירין חדיד: אז אנחנו באמת רוצים תשובות במיידי כדי לדעת איך להתקדם בעתיד הקרוב וגם בעתיד הרחוק.

ירין חדיד: אנחנו חייבים תשובות לכל השאלות של העובדים והעובדות במעבדות.

ירין חדיד: תודה.

עודד פורר: אני רוצה לשמוע מקופות החולים.

עודד פורר: ד"ר סיגלית מודחי מקופת חולים כללית.

עודד פורר: מה קורה אצלכם?

עודד פורר: היא לא נמצאת.

עודד פורר: שלומית נטר מקופת חולים מאוחדת.

שלומית נטר עביד: אני מנהלת מחלקת פיתוח ארגוני בקופת חולים מאוחדת.

שלומית נטר עביד: אני מאוד מתחברת לדברים שנאמרו.

שלומית נטר עביד: אני יכולה להגיד שאצלנו במעבדות יש 130 עובדים.

שלומית נטר עביד: בתקופת הקורונה גייסנו הרבה עובדי מעבדות נוספים.

שלומית נטר עביד: עשינו סקר וראינו שמבחינת השחיקה את העבודה של עובדי המעבדות.

שלומית נטר עביד: אנחנו כרגע בכל מיני פעילויות על-מנת לחזק ולתת חוסן יותר משמעותי לעובדים.

שלומית נטר עביד: מתוך חמישה מנהלי מחלקות יש לנו 4 נשים.

שלומית נטר עביד: אנחנו יכולים להעיד שאצלנו גם המנכ"לית היא אישה.

שלומית נטר עביד: כלומר, המקום של נשים היא מאוד משמעותית במאוחדת.

שלומית נטר עביד: אנחנו מתחברים לכל הדברים שנאמרו פה מבחינת הפערים בשכר והקשיים.

שלומית נטר עביד: גם אנחנו ממתינים לשינוי בעניין הזה.

ע'דיר כמאל מריח: אתם גם סובלים מהזליגה למעבדות הפרטיות?

שלומית נטר עביד: בהחלט.

ע'דיר כמאל מריח: תוכלי לפרט במספרים?

שלומית נטר עביד: אני לא יכולה לתת מספרים מדויקים.

שלומית נטר עביד: אחד הדברים המשמעותיים שאנחנו חווים זה את הקושי בגיוס בגלל מה שקורה בשוק הפרטי.

שלומית נטר עביד: גם התחושות המורכבות של העובדים שבחוץ מרוויחים יותר הן לא פשוטות.

עודד פורר: אסתר, את רוצה מילה לפני שאני מסכם?

אסתר אדמון: אני חייבת להגיד שאני לא מצליחה להבין למה דברים לא זזים.

אסתר אדמון: כולם יודעים שיש בעיה ושהחורף בפתח.

אסתר אדמון: לא ראיתי שיש איזה מפגש או ישיבה רצינית, חוץ מוועדות הכנסת למיניהן.

אסתר אדמון: אני חייבת להגיד כל הכבוד למפלגה שלכם שבאמת מנסה כל הזמן להתריע על המצב.

אסתר אדמון: אני לא רואה שיש איזה צוות שאומר בואו נחשוב יחד איך להיערך לחורף ואיך נעבור את החורף.

אסתר אדמון: הצעתי עכשיו לאור.

אסתר אדמון: אנחנו מדברים בינינו כל הזמן אבל אנחנו מדברים בדרג הנמוך.

אסתר אדמון: אין דרג רוחבי שצריך להחליט.

אסתר אדמון: זרקו כל-כך הרבה כסף על מעבדות פרטיות.

אסתר אדמון: דרך אגב, אני לא רואה שהן פתרו את הבעיה כי לפני שבוע היו 56,000 דגימות.

אסתר אדמון: המעבדות הציבוריות עשו למעלה מ-30,000 ויש 16,000 דגימות בפיגור.

אסתר אדמון: אני לא ראיתי שהמעבדה הפרטיות הזאת שהבטיחו שהיא עושה 30,000 דגימות ביום פתרה את הבעיה.

אסתר אדמון: אני לא רואה שיש חשיבה רוחבית והכנת תכנית ליום שחלילה קורה כך או אחרת.

אסתר אדמון: הכול נורא שטחי, כיבוי שריפות.

אסתר אדמון: אין הובלה של מאבק כנגד הקורונה.

אסתר אדמון: זאת תחושה אישית שלי וגם כאזרחית אני מרגישה את זה.

עודד פורר: תודה אסתר.

עודד פורר: אני רוצה לסכם את הדיון.

עודד פורר: ככותרת אני יכול להגיד שמה שאני מבין מהדיון הזה ומהדיון הקודם הוא שמשרד הבריאות ומשרד האוצר פשוט מפקירים את בריאות הציבור בזלזול שלהם בנושא היערכות המעבדות לחורף כשיש קורונה.

עודד פורר: יש פה פשוט עצימת עיניים, זריקת כספים לא לאן שצריך לכוון אותם ומן התנהלות של יהיה בסדר.

עודד פורר: זה תחום שהוא אולי הכי רגיש כי אי-אפשר יהיה לתת טיפול בכל תחום, לא רק בקורונה, בלי עובדי המעבדה ובלי הבדיקות.

ע'דיר כמאל מריח: תחשוב אילו היו מעצימים ומטפחים את המעבדות הקיימות שגם כך סובלות מהמשבר הזה, כמה זה היה טוב במקום לפתח את התחרות הזאת.

עודד פורר: עבודת המעבדות היא קריטית לא רק לעניין הקורונה והעומס פוגע גם ביכולת הגיוס של העובדים ונוגע בבריאות הציבור בכל התחום הרחב.

עודד פורר: לכן אנחנו קוראים שוב למשרד הבריאות והאוצר, יחד עם ארגון העובדים של עובדי המעבדות, לייצר תכנית אופק לעובדי המעבדות אחרת אנחנו נראה קריסה ופגיעה בבריאות הציבור בכל התחומים ולא רק בתחום הקורונה.

עודד פורר: התכנית הזאת צריכה לכלול התחשבות גם בשיקולי העובדים, או יותר נכון העובדות, לגבי מקום העבודה שלהם שהוא מעבר לשכר.

עודד פורר: לצמצם את פער השכר בין המגזר הפרטי לציבורי.

עודד פורר: ברור לחלוטין שתמיד יהיה פער שכר כזה אבל גם לצמצם את העומס שלא מאפשר לעובדת כמעט לנהל חיי משפחה אם היא רוצה לעמוד בעומס הזה.

עודד פורר: אנחנו גם מבקשים ממשרד האוצר להיפגש יחד עם נציגות עובדות המעבדה על-מנת להרחיב את ההסכם לכלל עובדי המעבדה.

עודד פורר: כתוצאה מהקורונה, גם מי שלא עושה בדיקות קורונה, העומס עליו הופך גדול יותר.

עודד פורר: לכן יש חשיבות לנושא הזה.

עודד פורר: אני חושב שבתוך התקציבים האלה אפשר לייצר מצב שבו העובדות המסורות האלה שעובדות מסביב לשעון ומוכנות לעבוד בשכר שהוא רבע מהשכר בשוק הפרטי ובשעות בהן לא עובדים בשוק הפרטי ועושות את זה מתוך תחושת שליחות אמיתית והבנה של חשיבות העבודה שלהן.

עודד פורר: לפחות שלא ירגישו כפראייריות שמשרד הבריאות והאוצר דורס בדרך כשהוא מעביר סכומי עתק לתחומים אחרים בלי שום חשיבה.

ע'דיר כמאל מריח: כמובן דיון מעקב.

עודד פורר: אנחנו לא נזניח את הנושא הזה.

עודד פורר: אני אומר לכם, פעם אחר פעם, את הטיפות האלה שחודרות את הסלע, אנחנו בסוף נבקיע.

עודד פורר: תודה, הישיבה נעולה.